CELEX: 52008XG1213(05)
Language: lv
Date: 2008-11-21 00:00:00
Title: Padomes un Padomē sanākušo dalībvalstu valdību pārstāvju secinājumi ( 2008. gada 21. novembris ) sagatavot jauniešus 21. gadsimtam — Programma Eiropas sadarbībai skolu jomā

13.12.2008   
            
            
               LV
            
            
               Eiropas Savienības Oficiālais Vēstnesis
            
            
               C 319/20
            
         Padomes un Padomē sanākušo dalībvalstu valdību pārstāvju secinājumi (2008. gada 21. novembris) sagatavot jauniešus 21. gadsimtam — Programma Eiropas sadarbībai skolu jomā
   (2008/C 319/08)
   EIROPAS SAVIENĪBAS PADOME UN PADOMĒ SANĀKUŠIE DALĪBVALSTU VALDĪBU PĀRSTĀVJI,
   TĀ KĀ:
   
               1.
            
            
               Lisabonas 2000. gada 23. un 24. marta Eiropadomes secinājumos (1) ir uzsvērts, ka ieguldījumam cilvēku izglītībā un apmācībā ir būtiska nozīme uz zināšanām balstītā ekonomikā Eiropā;
            
         
               2.
            
            
               Eiropas Parlamenta un Padomes 2001. gada 12. februāra ieteikumā par Eiropas sadarbību skolu izglītības kvalitātes novērtēšanā (2) dalībvalstis ir aicinātas veicināt labāku skolu izglītības kvalitatīvo novērtējumu;
            
         
               3.
            
            
               Padomes un Padomē sanākušo dalībvalstu valdību pārstāvju 2006. gada 14. novembra secinājumos par efektivitāti un vienlīdzīgumu izglītībā un apmācībā dalībvalstis ir aicinātas nodrošināt reformu efektīvu orientāciju un ieguldījumu izglītībā un apmācībās (3), lai uzlabotu kvalitāti un vienlīdzību, īpaši uzsverot pirmsskolas izglītību un dodot priekšroku specifiskām agrīnās iesaistīšanās programmām un vienlīdzīgas izglītības un apmācības sistēmām;
            
         
               4.
            
            
               ar Eiropas Parlamenta un Padomes Lēmumu Nr. 1720/2006/EK (2006. gada 15. novembris) (4) ir izveidota rīcības programma mūžizglītības jomā;
            
         
               5.
            
            
               Eiropas Parlamenta un Padomes 2006. gada 18. decembra ieteikumā par pamatprasmēm mūžizglītībā (5) ir noteikts zināšanu, prasmju un attieksmju kopums, kas visiem audzēkņiem būtu jāapgūst līdz sākotnējās pamatizglītības un apmācību beigām, lai viņi varētu piedalīties zināšanu sabiedrībā, un kura daudzpusīguma dēļ ir vajadzīga tāda pieeja mācībām, kas pārsniedz parasto mācību priekšmetu robežas;
            
         
               6.
            
            
               Padomes 2007. gada 15. novembra Rezolūcijā (6) uzsvērta nepieciešamība gādāt, lai cilvēki iegūtu jaunas iemaņas jaunām darba vietām un uzlabotu iemaņas kopumā, piedāvājot primāras un nepārtrauktas apmācības un izglītību un visaugstākās kvalitātes prasmes, lai uzturētu un nostiprinātu novatoriskās spējas, kas vajadzīgas labākai konkurētspējai, izaugsmei un nodarbinātībai;
            
         
               7.
            
            
               Padomes un Padomē sanākušo dalībvalstu valdību pārstāvju 2007. gada 15. novembra secinājumos par skolotāju izglītības kvalitātes uzlabošanu (7) ir uzsvērta vajadzība veltīt uzmanību tam, lai skolotāji varētu saņemt sākotnējo izglītību, atbalstu karjeras sākumposmā un arī turpmākas mācības, kas būtu koordinētas, saskaņotas, ar pienācīgiem resursiem un nodrošinātu kvalitāti;
            
         
               8.
            
            
               Eiropadomes 2008. gada marta secinājumos (8) uzsvērts, ka būtisks nākotnes izaugsmes faktors Eiropas pilsoņiem ir pilnībā izkopt inovāciju un jaunrades potenciālu, kas balstīts uz Eiropas kultūru un izcilību zinātnē, un dalībvalstis tika aicinātas ievērojami samazināt to jauniešu skaitu, kuriem nav pietiekama lasītprasme un kuri priekšlaicīgi pamet mācības skolā, un uzlabot to skolēnu sekmes, kas nāk no migrantu vai nelabvēlīgas vides;
            
         
               9.
            
            
               Padomes 2008. gada 22. maija secinājumos par jaunrades un jauninājumu veicināšanu ar izglītību un apmācībām (9) uzsvērta arvien lielāka vajadzība veikt pasākumus valsts mērogā, kā arī sadarboties Eiropas Savienības mērogā ar mērķi panākt nepieciešamas izmaiņas, lai skolas sagatavotu audzēkņus spēt stāties pretī būtiskiem izaicinājumiem un problēmām ātri mainīgā pasaulē;
            
         PAUŽ GANDARĪJUMU par Komisijas 2008. gada 3. jūlija Paziņojumu Padomei un Eiropas Parlamentam “Uzlabot prasmes 21. gadsimtam: programma Eiropas sadarbībai skolu jomā”, kurā piedāvāts dalībvalstu sadarbības plāns, lai uzlabotu un stiprinātu skolu sistēmu attīstību.
   ATKĀRTOTI APSTIPRINA, KA:
   
               1.
            
            
               bezmaksas obligātā izglītība ir visu pilsoņu pamattiesības, tās nodrošināšana ir valsts iestāžu pienākums, un tās organizēšana ir katras dalībvalsts pienākums;
            
         
               2.
            
            
               skola kā mācību struktūra līdz vidējās izglītības beigām izveido pamatus mācībām visas dzīves laikā, sniedzot skolēniem iespēju apgūt pamatiemaņas, kas viņiem būs vajadzīgas un kas tiem palīdzēs orientēties viņu personiskajā un profesionālajā dzīvē;
            
         
               3.
            
            
               skolas izglītība ir ne tikai svarīgs indivīdu socializēšanās un vērtību, iemaņu, zināšanu un uzskatu nodošanas veids, kuri ir nepieciešami demokrātijai, pilsonībai, kultūru dialogam un personiskai izaugsmei, bet tai ir arī būtiski svarīga nozīme pamatprasmju apguvē, kas ir vajadzīgas veiksmīgai integrācijai ekonomiskajā dzīvē;
            
         
               4.
            
            
               skolai ir jāsniedz audzēkņiem izglītība, kas viņiem ļautu integrēties aizvien globalizētākā, konkurētspējīgākā, daudzveidīgākā un sarežģītākā vidē, kurā jaunrade, novatorisms, spēja uzņemties ierosmes, uzņēmības garu un vēlme turpināt mācīties un ieviest jauninājumus ir tikpat svarīgas, vai pat vēl svarīgākas par konkrētās jomās gūtām zināšanām;
            
         
               5.
            
            
               lai gan par izglītības un mācību sistēmu un to saturu izstrādāšanu ir atbildīga katra dalībvalsts, un lai arī mācību iestādes reizēm var būt lielā mērā autonomas, sadarbībai Eiropas mērogā ir svarīga nozīme. Tā patiešām var palīdzēt dalībvalstīm risināt vispārējas problēmas, īpaši izmantojot atklāto koordinācijas metodi;
            
         
               6.
            
            
               dalībvalstu kopējās interesēs ir sadarboties, lai izmantotu priekšrocības, ko sniedz ieviesto jauninājumu dažādība un skolu sistēmas kvalitāte Eiropas Savienībā.
            
         UZSVER, KA:
   
               1.
            
            
               tā kā izglītībai un mācībām ir būtiska nozīme Eiropas Savienības nākotnes izaugsmē, ilgtermiņa konkurētspējā un sociālā kohēzijā, kā arī, lai veicinātu pilsonisku aktivitāti, skolas izglītība būtu jāsaglabā kā svarīga prioritāte nākamajā Lisabonas procesa ciklā;
            
         
               2.
            
            
               ir jāturpina skolu sistēmu attīstība, saglabājot sociālo kohēziju un lai, izmantojot skolas ar labāku piekļuvi un ar plašākām iespējām, katrs jaunietis varētu pilnīgi attīstīt savu potenciālu un aktīvi iesaistīties jaunajā zināšanu sabiedrībā;
            
         
               3.
            
            
               skolai ir jāveicina audzēkņu jaunrade, novatorisms un uzņēmējdarbības gars, piedāvājot rosinošu darba vidi. Lai to sasniegtu, skolai ir jābūt radošai, dinamiskai vietai, kas ir atvērta sadarbībai un partnerattiecībām ar citām pasaules daļām, un kas attīsta iekšējo un ārējo vērtēšanas kultūru, kurā iesaista arī ģimenes, lai noteiktu iespējamās jomas, kas ir jāmaina vai jāuzlabo;
            
         
               4.
            
            
               joprojām kopumā vēl nav gūti pietiekami rezultāti attiecībā uz Padomes pieņemtajiem ar skolas izglītību tieši saistītajiem Eiropas trīs kritērijiem 2010. gadam, proti, to skolēnu skaits, kuri priekšlaikus pārtrauc mācības, lasītprasme un vidējās izglītības iegūšana;
            
         
               5.
            
            
               saskaņotai pieejai, lai pilnveidotu prasmes, pamatojoties uz Eiropas pamatprasmju sistēmu mūžizglītībā (10), ir vajadzīgi lielāki centieni uzlabot lasītprasmi un citas pamatprasmes, kā arī individualizētāka pieeja mācībām, kas reaģētu uz katra skolēna konkrētām vajadzībām, kas ietvertu piemērotas vērtējuma formas, kas rada labāku motivāciju mācībām;
            
         
               6.
            
            
               lai nodrošinātu kvalitatīvas izglītības un mācību sistēmas, kas būtu gan efektīvas, gan taisnīgas (11), ir vajadzīga labāka un pieejamāka pirmsskolas izglītība, kā arī mērķtiecīgas skolas, kas piedāvā vienlīdzīgas iespējas visiem skolēniem neatkarīgi no viņu izcelsmes un kuras sniedz labu līdzsvaru starp vispārīgām un specializētām mācībām bērniem ar īpašām vajadzībām;
            
         
               7.
            
            
               ir jāpieliek lielākas pūles, lai īstenotu Padomes 2007. gada novembra secinājumus (12), kuros dalībvalstis aicinātas nodrošināt augstus skolotāju sākotnējas izglītības standartus, atbalstīt viņus karjeras sākumposmā un arī turpmākajās mācībās, kas būtu koordinētas, saskaņotas, ar pienācīgiem resursiem un nodrošinātu kvalitāti, piesaistot viņus mācīšanas profesijai, kā arī apņemties saglabāt visspējīgākos cilvēkus, risināt grūtības iestādēs ar sliktu darbības novērtējumu, atbalstīt visus skolēnus, mudinot viņus pilnīgi attīstīt savu potenciālu un radīt skolu vides, kurās skolotāji viens no otra mācās un kurās uzmanība tiek vērsta labākām skolēnu mācībām.
            
         VIENOJAS PAR PRIORITĀTĒM, KAS BŪTU JĀŅEM VĒRĀ EIROPAS SADARBĪBAI SKOLU JOMĀ:
   
               1.
            
            
               garantēt un uzlabot pamatprasmju apguvi, īpaši lasīt un rakstīt prasmi un rēķināšanu;
            
         
               2.
            
            
               uzlabot skolas būtisko nozīmi sabiedrības integrācijas veicināšanā un sociālās kohēzijas stiprināšanā, nodrošinot visiem skolēniem kvalitatīvas mācības saskaņā ar vienlīdzības principu;
            
         
               3.
            
            
               popularizēt skolotāja darbu un uzlabot mācībspēku un skolu vadītāju profesionālo apmācību.
            
         AICINA DALĪBVALSTIS AR KOMISIJAS ATBALSTU:
   
               1.
            
            
               izmantojot atklāto koordinācijas metodi, saskaņoti strādāt, lai uzlabotu Eiropas mēroga sadarbību, un tādējādi veicinātu šajos secinājumos izklāstīto politisko prioritāšu īstenošanu;
            
         
               2.
            
            
               turpināt darbu saskaņā ar Ieteikumu par pamatprasmēm mūžizglītībā un sadarboties, lai:
               
                           —
                        
                        
                           uzlabotu lasīt un rakstīt prasmes un rēķināšanas līmeni, kā arī veicinātu vismaz divu svešvalodu apguvi līdzās dzimtajai valodai;
                        
                     
                           —
                        
                        
                           veicinātu skolēniem lielāku interesi par matemātiku, zinātni un tehnoloģiju, lai jau agrīnā vecumā attīstītu spējas zinātnē;
                        
                     
                           —
                        
                        
                           stiprinātu ne tikai uz mācību priekšmetiem pamatotas, bet arī daudzpusīgas prasmes, īpaši prasmi mācēt mācīties, kā arī sociālās un pilsoniskās prasmes;
                        
                     
                           —
                        
                        
                           uzlabotu novērtējuma metodes individualizētās mācībās.
                        
                     
         
               3.
            
            
               turpināt darbu saskaņā ar Padomes secinājumiem par efektivitāti un vienlīdzību izglītībā un apmācībā un sadarboties, lai:
               
                           —
                        
                        
                           nodrošinātu pieejamas un kvalitatīvas pirmskolas izglītības iespējas;
                        
                     
                           —
                        
                        
                           mazinātu tādu jauniešu skaitu, kuri priekšlaicīgi pamet mācības skolā;
                        
                     
                           —
                        
                        
                           apkarotu nevienlīdzību un veicinātu sociālo iekļaušanu, cenšoties mazināt nesekmību audzēkņu vidū un uzlabot mācību iestāžu darbu;
                        
                     
                           —
                        
                        
                           nodrošinātu sekmīgu pāreju starp dažāda veida skolām un dažādiem līmeņiem, kā arī pāreju uz citiem mūžizglītības veidiem, īpaši uzlabojot piekļuvi informācijas, vadības un konsultāciju pakalpojumiem un to kvalitāti;
                        
                     
                           —
                        
                        
                           nodrošinātu pieeju augstas kvalitātes izglītības iespējām un pakalpojumiem, it īpaši bērniem un jauniešiem, kuriem personisku, sociālu, kultūras un/vai ekonomisku apstākļu dēļ ir vajadzīgs īpašs atbalsts sava izglītības potenciāla realizēšanai;
                        
                     
                           —
                        
                        
                           savlaicīgi noteiktu grūtības mācībās un rastu risinājumus, kas balstīti uz individuālākām pedagoģiskām pieejām, kas ir piemērotas katra skolēna vajadzībām un spējām;
                        
                     
                           —
                        
                        
                           nodrošinātu savlaicīgu un piemērotu atbalstu mācībās visiem skolēniem ar īpašām vajadzībām — gan vispārīgās, gan specializētās skolās;
                        
                     
                           —
                        
                        
                           uzlabotu skolu pārvaldi un to atvērtību saziņai ar ārpasauli.
                        
                     
         
               4.
            
            
               turpināt darbu saskaņā ar Padomes secinājumiem par skolotāju izglītības kvalitātes uzlabošanu un sadarboties, lai:
               
                           —
                        
                        
                           palielinātu interesi par skolotāja profesiju;
                        
                     
                           —
                        
                        
                           ļautu visiem skolotājiem karjeras sākumā izmantot strukturētas atbalsta programmas;
                        
                     
                           —
                        
                        
                           uzlabotu skolotāju profesionālās izaugsmes mācību programmu klāstu un kvalitāti, kā arī viņu iesaisti tādās programmās;
                        
                     
                           —
                        
                        
                           pārskatītu skolotāja darbā pieņemšanas, norīkošanas darbā, saglabāšanas un mobilitātes politiku, lai stiprinātu viņa ietekmi uz skolas izglītības kvalitāti;
                        
                     
                           —
                        
                        
                           palielinātu skolotājiem sniegtās iespējas uz laiku pastrādāt savā profesijā kādā citā dalībvalstī, lai viņi varētu pilnveidot savu mācību programmu, iegūt jaunu darba pieredzi un pilnveidot svešvalodu zināšanas;
                        
                     
                           —
                        
                        
                           uzlabotu skolu vadītāju darbā pieņemšanu un apmācību, kas pilnveidotu viņu vadības un mācīšanas prasmes.
                        
                     
         
               5.
            
            
               minēto mērķu sekmēšanai izmantot visus piemērotus instrumentus, tādus kā atklātas koordinācijas metode, mūžizglītības programma, 7. pētniecības un tehnoloģijas attīstības programma un saskaņā ar valsts prioritātēm — Eiropas Sociālais fonds;
            
         
               6.
            
            
               rīkot regulārus dialogus par skolu jautājumiem, tostarp par jaunrades un novatorisko spēju veicināšanu skolas izglītībā un ar tās palīdzību, iesaistot augsta līmeņa politikas veidotājus no dalībvalstīm.
            
         AICINA KOMISIJU:
   sniegt priekšlikumus par piemērotu sadarbības formu un labas prakses apmaiņu jomās, kas izklāstītas šajos secinājumos saistībā ar sagatavošanās darbiem jaunai stratēģiskai pamatstruktūrai Eiropas sadarbībai izglītības un mācību jomā pēc 2010. gada.
   
      (1)  SN 100/1/00 REV 1, 25. punkts.
   
      (2)  OV L 60, 1.3.2001.
   
   
      (3)  OV C 298, 8.12.2006.
   
   
      (4)  OV L 327, 24.11.2006.
   
   
      (5)  OV L 394, 30.12.2006.
   
   
      (6)  OV C 290, 4.12.2007.
   
   
      (7)  OV C 300, 12.12.2007.
   
   
      (8)  7652/08, 15. punkts, 10. lpp.
   
      (9)  OV C 141., 7.6.2008., 17. lpp.
   
   
      (10)  OV L 394, 30.12.2006.
   
   
      (11)  2006. gada marta Eiropadomes secinājumi (dok. 7775/06, 23. punkts, 6. lpp.).
   
      (12)  OV C 300, 12.12.2007.